Predlog SKLEP SVETA o spremembi Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije /* COM/2013/0596 final - 2013/0292 (NLE) */





OBRAZLOŽITVENI MEMORANDUM Notranji sporazum med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (v nadaljnjem besedilu: Notranji sporazum) je bil podpisan 26. junija 2013. Republika Hrvaška je k Evropski uniji pristopila 1. julija 2013[1]. Republika Hrvaška bo v skladu s Skupno izjavo C, priloženo k Aktu o pogojih pristopa Republike Hrvaške, po pristopu k Uniji k Evropskemu razvojnemu skladu pristopila z začetkom veljavnosti novega večletnega finančnega okvira sodelovanja. Kar zadeva prispevek držav članic v enajsti Evropski razvojni sklad (v nadaljnjem besedilu: ERS), sta v členu 1(2)(a) Notranjega sporazuma navedena samo predvideni prispevek in predvideni razdelitveni ključ za Hrvaško. V členu 1(7) Notranjega sporazuma je navedeno, da je mogoče zneske in razdelitvene ključe spremeniti s soglasnim sklepom Sveta na podlagi predloga Komisije, če k Uniji pristopi nova država. Kar zadeva ponderiranje glasov v odboru ERS, je v členu 8(2) Notranjega sporazuma za Hrvaško navedeno zgolj predvideno število glasov. V členu 8(4) Notranjega sporazuma je navedeno, da se ponderiranje in kvalificirana večina spremenita s soglasnim sklepom Sveta, če k Uniji pristopi nova država. Predvideni prispevki in glasovi za Hrvaško se na zgoraj navedeni podlagi potrdijo s priloženim osnutkom sklepa Sveta. Komisija zato predlaga, da Svet sprejme priloženi sklep. 2013/0292 (NLE) Predlog SKLEP SVETA o spremembi Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije SVET EVROPSKE UNIJE JE – ob upoštevanju Pogodbe o Evropski uniji in Pogodbe o delovanju Evropske unije, ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[2], ob upoštevanju Notranjega sporazuma med predstavniki vlad držav članic, ki so se sestali v okviru Sveta, o financiranju pomoči Evropske unije v okviru večletnega finančnega okvira za obdobje 2014–2020 v skladu s Sporazumom o partnerstvu AKP-EU in o dodelitvi finančne pomoči čezmorskim državam in ozemljem, za katere se uporablja četrti del Pogodbe o delovanju Evropske unije (v nadaljnjem besedilu: Notranji sporazum)[3], zlasti člena 1(7) in člena 8(4) Sporazuma. ob upoštevanju Akta o pogojih pristopa Republike Hrvaške[4], zlasti Skupne izjave C o Evropskem razvojnem skladu, ob upoštevanju pristopa Republike Hrvaške k Evropski uniji 1. julija 2013, ob upoštevanju predloga Komisije, ob upoštevanju naslednjega: (1) Hrvaška bo v skladu s Skupno izjavo C, priloženo k Aktu o pogojih pristopa Republike Hrvaške, po pristopu k Uniji k Evropskemu razvojnemu skladu pristopila z začetkom veljavnosti novega večletnega finančnega okvira sodelovanja. (2) V skladu s členom 1(7) Notranjega sporazuma je mogoče razdelitev prispevkov iz člena 1(2)(a), v katerem so trenutno za Hrvaško navedeni samo predvideni zneski, spremeniti s sklepom Sveta, če k Uniji pristopi nova država. (3) V skladu s členom 8(4) Notranjega sporazuma se ponderiranje iz člena 8(2), v katerem je trenutno za Hrvaško navedeno samo predvideno število glasov, in kvalificirana večina iz člena 8(3) spremenita s sklepom Sveta, če k Uniji pristopi nova država. (4) Prispevke in ponderiranje bi bilo treba potrditi – SPREJEL NASLEDNJI SKLEP: Člen 1 Razdelitveni ključ in prispevek Hrvaške v 11. Evropski razvojni sklad, kakor je določeno v členu 1(2)(a) Notranjega sporazuma, ter njeni glasovi v Odboru Evropskega razvojnega sklada, kakor je določeno v členu 8(2) Notranjega sporazuma, se potrdijo. Člen 2 Notranji sporazum se spremeni: 1. v členu 1(2)(a) se oklepaji in zvezdica za besedo „Hrvaška“ ter opomba „(*) Predvideni znesek“ črtajo; 2. v členu 8(2) se črta: (a) oklepaji in zvezdica za besedo „Hrvaška“ ter oglati oklepaji v drugem stolpcu iste vrstice, (b) opomba „(*) Predvideno število glasov“, (c) vrstica „Skupaj EU27“, „998“, (d) oklepaji in zvezdica kakor tudi oglati oklepaji v vrstici „Skupaj EU 28 (*)“, „[1 000]“; 3. člen 8(3) se nadomesti z naslednjim: „Odbor ERS odloča s kvalificirano večino 721 glasov od 1 000, ki pomeni pozitiven glas vsaj 15 držav članic. Manjšina, ki lahko prepreči sprejetje odločitev, šteje 280 glasov.“ Člen 3 Ta sklep začne veljati dan po sprejetju. V Bruslju, Za Svet Predsednik [1] Glej Pogodbo med državami članicami Evropske unije in Republiko Hrvaško o pogojih pristopa Republike Hrvaške ter Akt o pogojih pristopa Republike Hrvaške in prilagoditvah Pogodbe o Evropski uniji, Pogodbe o delovanju Evropske unije in Pogodbe o ustanovitvi Evropske skupnosti za atomsko energijo, UL L 112, 24.4.2012. [2] UL L 317, 15.12.2000, str. 3. Sporazum, kakor je bil spremenjen s Sporazumom, podpisanim v Luxembourgu 25. junija 2005 (UL L 287, 28.10.2005, str. 4), in s Sporazumom, podpisanim v Ouagadougouju 22. junija 2010 (UL L 287, 4.11.2010, str. 3). [3] Vstaviti sklic na UL. [4] Akt o pogojih pristopa Republike Hrvaške in prilagoditvah Pogodbe o Evropski uniji, Pogodbe o delovanju Evropske unije in Pogodbe o ustanovitvi Evropske skupnosti za atomsko energijo, UL L112, 24.4.2012.